Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 06.12.2022

**Αρ. Πρωτ.:** 1779

ΠΡΟΣ: κ. Κ. Χατζηδάκη, Υπουργό Εργασίας και Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητάει την άμεση παρέμβαση του Υπουργείου για την προστασία των εργαζομένων με αναπηρία του Καζίνου Ρίου**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή μας, σας μεταφέρουμε τη διαμαρτυρία της Περιφερειακής Ομοσπονδίας Ατόμων με Αναπηρία Δυτικής Ελλάδας και Νοτίων Ιονίων Νήσων, (Π.ΟΜ.Α.μεΑ Δ.Ε ΚΑΙ Ν.Ι.Ν.) σχετικά με το σοβαρό ζήτημα που αντιμετωπίζουν τα άτομα με αναπηρία και τα μέλη των οικογένειών τους που εργάζονται στο Καζίνο, το οποίο βρίσκεται εντός των εγκαταστάσεων του ξενοδοχείου Πόρτο Ρίο.

Όπως επισημαίνει και η Π.ΟΜ.Α.μεΑ Δ.Ε ΚΑΙ Ν.Ι.Ν. στην υπ. αριθ. πρωτ. 464/24.11.2022 επιστολή της, την οποία σας επισυνάπτουμε, οι εργαζόμενοι της επιχείρησης του Καζίνο, λόγω των χρόνιων οικονομικών προβλημάτων που αντιμετωπίζει η εν λόγω επιχείρηση, λαμβάνουν από το 2010, ένα μικρό ποσό έναντι του μισθού τους. Από τα μέσα Ιουλίου 2022, η προαναφερόμενη επιχείρηση έχει διακόψει τη λειτουργία της λόγω αναγκαστικής κατάσχεσης του εξοπλισμού της και έχει προβεί σε οριστική διακοπή πληρωμών, με αποτέλεσμα να μην λαμβάνουν οι εργαζόμενοι ούτε μέρος της μισθοδοσίας τους, αντιμετωπίζοντας σοβαρό πρόβλημα επιβίωσης.

Μεταξύ των εργαζόμενων υπάρχουν τέσσερα άτομα με αναπηρία και ένας αδελφός ατόμου με αναπηρία που είχαν προσληφθεί με τον ν. 2643/98 και οι οποίοι, από τον Ιούνιο του 2021 όχι μόνο δεν λαμβάνουν μισθό, αλλά δεν έχουν επικολληθεί και τα ένσημα που δικαιούνται, με αποτέλεσμα να υπάρχει άμεσος κίνδυνος να ανασταλεί η ασφαλιστική τους ικανότητα με ό,τι αυτό συνεπάγεται για την υγεία και την επιβίωση των ίδιων και των οικογενειών τους.

Το γεγονός αυτό έρχεται σε αντίθεση με τις επιταγές της Διεθνούς Σύμβασης για τα Δικαιώματα των ΑμεΑ, την οποία η χώρα μας μαζί με το προαιρετικό πρωτόκολλό της επικύρωσε με το Ν.4074/12 και ως εκ τούτου οφείλει να θέσει σε εφαρμογή σε εθνικό επίπεδο, όπου στο άρθρο 28 «Ικανοποιητικό επίπεδο διαβίωσης και κοινωνική προστασία» αναφέρεται ότι τα Κράτη Μέλη οφείλουν να διασφαλίζουν ότι τα ΑμεΑ θα έχουν ένα ικανοποιητικό επίπεδο διαβίωσης για τα ίδια και τις οικογένειές τους και να φροντίζουν για τη συνεχή βελτίωση των συνθηκών διαβίωσής τους.

**Κύριε Υπουργέ,**

Απευθυνόμαστε σε εσάς και σας ζητάμε να ερευνήσετε το προαναφερόμενο ζήτημα και να προβείτε στις απαιτούμενες ενέργειες για την επίλυσή του, προκειμένου όχι μόνο να καταβληθούν τα δεδουλευμένα όλων των προηγούμενων ετών, αλλά και οι εργαζόμενοι που είχαν προσληφθεί με τον ν. 2643/98 να τοποθετηθούν κατά προτεραιότητα σε άλλες θέσεις εργασίας.

Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων.

Συνημμένα σας αποστέλλουμε την υπ’ αριθ. πρωτ. 464/24.11.2022 επιστολή της Περιφερειακής Ομοσπονδίας Ατόμων με Αναπηρία Δυτικής Ελλάδας και Νοτίων Ιονίων Νήσων, η οποία αναφέρεται στο εν λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υπουργού Επικρατείας, κ. Άκη Σκέρτσου
* Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |